Stjórnvöld þurfa að meta hvernig hægt sé að örva byggingu íbúðarhúsnæðis víða á landinu svo atvinnustarfsemi geti verið með eðlilegum hætti, segir framkvæmdastjóri Samtaka ferðaþjónustunnar. Ferðaþjónustan hefur misst marga starfsmenn í önnur störf og húsnæðisskortur gæti hamlað innflutningi á starfsfólki.
Bjartari tímar virðast framundan í baráttunni við heimsfaraldurinn og með minni hömlum fá æ fleiri útrás fyrir ferðaþörf sína. Eins og fram kom í fréttum í gær spáir Íslandsbanki að rúmlega ein milljón ferðamanna komi hingað til lands á árinu og töldu forstjórar bæði Icelandair og Play að sú tala væri varfærnislega áætluð miðað við bókunarstöðu félaganna og sætaframboð. Heimsfaraldurinn hefur sem kunnugt er bitnað mjög á ferðaþjónustunni, en framkvæmdastjóri Samtaka ferðaþjónustunnar segir greinina geta brugðist skjótt við fjölgi ferðamönnum verulega.
Ferðaþjónustan er auðvitað kvik að því leyti að hún getur verið mjög fljót af stað. Það eru hins vegar ýmsir þættir sem munu reynast hamlandi. Við erum búin að glata töluvert af íslensku vinnuafli út í önnur störf eins og sést á því að atvinnuleysistölur eru komnar mjög lágt, en samt vantar ennþá starfsfólk í ferðaþjónustu.
Segir Jóhannes Þór Skúlason framkvæmdastjóri Samtaka ferðaþjónustunnar. Það gæti því komið til þess að flytja inn fólk til að manna störf í ferðaþjónustu. Þá blasi þó við annar vandi sem sé húsnæðisskortur víða á landinu og jafnvel á höfuðborgarsvæðinu. Það gæti því reynst þrautin þyngri að hýsa starfsfólkið.
Þetta á eftir að verða töluverður vandi og ég held að stjórnvöld þurfi að fara horfa svolítið á það hvernig er hægt að örva húsnæðisbyggingar víða á landinu til þess að hægt sé að tryggja það að atvinnustarfsemi geti starfað eðlilega.
